ועדת הכנסת, כנסת 25, פרוטוקול מספר 57, 2023-06-20 00:00

אופיר כץ: בוקר טוב לכולם, אני מתכבד לפתוח את ישיבת ועדת הכנסת, היום ה-20

אופיר כץ: 6 – א' בתמוז

אופיר כץ:  את הדיון הזה ביקשתי לאחר שלפני יותר מארבעה חודשים העברנו את החוק לשלילת אזרחות וגירוש מחבלים ומאז לא ראינו מחבל אחד שגורש או אזרחותו נשללה

אופיר כץ:  נראה כאילו חברי הכנסת מחוקקים פה כדי להכניס דברים לספר החוקים בלי שהם יקרו בפועל - זו לא הכוונה שלנו

אופיר כץ:  כשאנחנו מחוקקים משהו אנחנו מצפים מגורמי הביטחון, מהממשלה ומכל מי שקשור ליישם אותו

אופיר כץ:  החוק הזה נחקק ברוב של 106 חברי כנסת, מה שאומר שרוב גדול של אזרחי ישראל רצה את החוק הזה, רצה לראות את היישום שלו

אופיר כץ:  אם מישהו חושב שאנחנו מחוקקים פה חוקים רק בשביל להצהיר משהו, זה לא המקרה, ממש לא

אופיר כץ:  כולם הסכימו, אם זה גורמי הביטחון, אם זה כל המשרדים השונים, אם זה חברי הכנסת, אם זה המשפחות השכולות, שהחוק הזה נועד כדי לתת ענישה הולמת וליצור הרתעה בפני המחבלים

אופיר כץ:  לא נאפשר מצב שהם גם רוצחים יהודים, גם מקבלים כסף מהרשות הפלסטינית וגם מקבלים את הזכויות כמו כל אזרחי מדינת ישראל מן השורה

אופיר כץ:  פניתי לשרים הרלוונטיים ולצערי לא קיבלתי מענה בעל פה או בכתב

אופיר כץ:  אנחנו לא נחיה במציאות שבה אחרי שחוקקנו חוק אותם מחבלים ממשיכים לחיות בוואדי ערה ובישובים ערבים כאילו לא נעשה שום דבר

אופיר כץ:  אני אקיים פה דיונים עד שתביאו לנו ולאזרחי ישראל תשובה למה החוק הזה לא מיושם, מדוע מחבלים שמקבלים כסף מהרשות הפלסטינית עדיין ממשיכים לגור איתנו

אופיר כץ:  לא ייתכן שיש פה אנשי מקצוע שלא מיישמים את החוקים שאנחנו חוקקנו

אופיר כץ:  ראינו בעבר שאתם יודעים להביא את המודיעין הרלוונטי

אופיר כץ:  אני לא יודע מה קרה עכשיו, למה ארבעה חודשים עברו ועוד לא ראינו מחבל אחד שגורש או אזרחותו נשללה

אופיר כץ:  אנחנו רוצים לראות את החוק הזה מיושם, אנחנו רוצים לראות שהאזרחות נשללת מהמחבלים, אנחנו רוצים לראות את המחבלים האלה מגורשים לעזה

אופיר כץ:  חבר הכנסת עמית הלוי, בקשה

עמית הלוי: קודם כל, אני רוצה להודות לך

עמית הלוי:  אני רוצה לברך על הישיבה הזאת כעניין עקרוני ועל כך שאתה דורש שהחוקים שאנחנו מחוקקים לא יהיו איזו אות מתה באיזו ספרייה אלא יישומו

עמית הלוי:  אם תוכל להפוך לנוהל קבוע את זה שוועדת הכנסת תקיים מעקב מידי פעם על חוקים שלא יושמו, שצוות הוועדה יעקוב וידרוש תשובות, זה יהיה חשוב מאוד

שגית אפיק: זאת אחריות של כל ועדה לעשות את זה

עמית הלוי: בוועדה שלה

שגית אפיק: זה נחקק בוועדה משותפת לוועדת הכנסת

שגית אפיק:  יש לך, לדעתי, גם דיון עקרוני על ענייני פיקוח לקראת סוף החודש

עמית הלוי: לזה התכוונתי

עמית הלוי:  אני מציע שיהיו גם סנקציות

עמית הלוי:  הציבור הוא לא סתם, נבחרי הציבור הם לא סתם

עמית הלוי:   מה שאמרת, חבר הכנסת כץ, נכון לגבי כל חוק

עמית הלוי:  כל חוק צריך להיות מיושם

עמית הלוי:  אנחנו פה בשליחות הציבור, אנחנו לא פה בשביל לעשות הצגות

עמית הלוי:  לחוק הזה יש שני ממדים, לכן החשיבות היישומית שלו

עמית הלוי:  כשהממשלה מקבלת הוראה על כך שחוקק חוק, יש לה לפעמים תעדופים ודברים מהסוג הזה - זה לא המצב בחוק הזה

עמית הלוי:  פה יש שני דברים עקרוניים: אחד, האמירה המוסרית שאומרת שהאנשים האלה הם לא אזרחים במדינת ישראל, ושניים, ההיבט הביטחוני

עמית הלוי:  האחוז של האנשים שעסקו בטרור וחזרו לטרור הם אחוזים גבוהים, לכן יש כאן לא רק את העניין של שלילת האזרחות אלא גם את עניין הגירוש שלהם

עמית הלוי:  בחוק האחרון הוספנו שלאפשרות של גירוש לחבל עזה יש משקל ביטחוני ממשי

עמית הלוי:  אלה שרצחו את יגל והלל יניב או זה שרצח את אור אשכר - כל אלה הם אנשים שעסקו בטרור וחזרו לטרור

עמית הלוי:  אלו לא עבירות שאנשים שילמו את חובם לחברה, אלו עבירות אידיאולוגיות

עמית הלוי:  הם נכנסים לכלא כחיילי טרור ויוצאים כקציני טרור

עמית הלוי:  החוק הזה איננו חוק רגיל מבחינה מעשית נורמטיבית, לכן הדרישה ליישם את החוק הזה במהירות היא דרישה יותר מראויה

עמית הלוי:  אנחנו רוצים לדעת אם יש לשר הפנים תיקים מוכנים לחתימה, אנחנו רוצים לדעת למה הוא מחכה בדיוק כדי שהעסק הזה ייצא לפועל

אופיר כץ: תודה, חבר הכנסת עמית הלוי

אופיר כץ:  חבר הכנסת רביבו, בקשה

אליהו (אלי) רביבו: 	חודש טוב ומבורך

אליהו (אלי) רביבו:  אדוני היושב ראש, אני מבקש לחזק ולברך אותך

אליהו (אלי) רביבו:  עליך נאמר: "ממלא שליחותו נאמנה"

אליהו (אלי) רביבו:  אתה גם מקדם חקיקה וגם מבצע מעקב אחר יישום החקיקה כדי שלא סתם נחוקק והחוק יעלה אבק בספר החוקים

אליהו (אלי) רביבו:  ממש ממש מחמם את הלב

אליהו (אלי) רביבו:  אני מבקש לדעת כמה אנשים פוטנציאלים נמצאים ברשימה, כמה כאלה כבר התחלתם לגביהם תהליך של שלילת האזרחות ובחינת האפשרות לגירוש, כמה כאלה עוד עתידים להיות

אליהו (אלי) רביבו:  אני אשמח לדעת אם הצבתם לעצמכם איזה שהוא יעד, דד ליין שעד אליו אתם מגיעים עם יישום החוק ככתבו וכלשונו

עמית הלוי: לא צריך שהם ישתחררו כדי לשלול את האזרחות

עמית הלוי:  שלילת האזרחות צריכה להיות עכשיו לגבי כולם

אליהו (אלי) רביבו: אני מדבר על הגירוש

אופיר כץ: חברת הכנסת לימור סון הר-מלך, בקשה

לימור סון הר-מלך: חודש טוב לכולם

לימור סון הר-מלך:  כשנשאלתי בכמה ראיונות על היישום של החוק הזה לא ידעתי מה להשיב

אופיר כץ: בסוף אנחנו צריכים לתת את התשובות

לימור סון הר-מלך: בדיוק

לימור סון הר-מלך:  חלק מהתפקיד שלנו, המחוקקים, זה לדאוג שהחוקים האלה יישומו, לא רק יחוקקו

לימור סון הר-מלך:  הייתי רוצה לדעת איפה בדיוק החוק הזה שנכנס לספר החוקים של מדינת ישראל מיושם

לימור סון הר-מלך:  האם יש אפשרות שהחוק לא רק יחול על מי ששוחרר אלא גם על מישהו שהוא לקראת שחרור?     

אליהו (אלי) רביבו: זה חל גם על אלה שהם לא לקראת שחרור

לימור סון הר-מלך: שהמשפחה תקבל איזו שהיא הודעה

עמית הלוי: לחוק יש שני מרכיבים: שלילת האזרחות והגירוש

עמית הלוי:  המרכיב של שלילת האזרחות לא תלוי בשחרור, הוא יכול להיות גם היום

אופיר כץ: תודה

אופיר כץ:  הרצל חגאג, בקשה

הרצל חגאג:    כבר כמה שנים אני מבקש לדעת, וגם פניתי בזמנו לבני גנץ, לסגן שלו ולעוד חברי כנסת, למה אין גוף שמרכז את המעקב אחרי הענישה של מחבלים

הרצל חגאג:  החוק הזה הוא דוגמה לעוד חוקים שלא מיושמים כנגד מחבלים וכנגד בני משפחותיהם על מנת להרתיע את המחבל הבא

הרצל חגאג:  אנחנו מבקשים שיהיה גוף כמו רגולטור, כמו פרויקטור שידאג לבדוק שכל משרד בתחום שלו מפעיל את החוקים נגד המחבל ומשפחתו, בין אם זה החוק הזה של שלילת האזרחות של מחבלים ישראלים והגירוש שלהם fשהם משתחררים, בין אם אלה חוקים אחרים

הרצל חגאג:  יש המון חוקים שלא מיושמים והמחבלים האלה נופלים בין הכיסאות

הרצל חגאג:  המוקד להגנת הפרט מגיע איתם לוועדת ערר כששר הפנים מחליט לגרש משפחות או לשלול מהם אזרחות

הרצל חגאג:  עם המחבלים שרצחו במשפחה שלי הגענו למחוזי

הרצל חגאג:  כששר הפנים מחליט לשלול מהם היתר שהייה שאותו מאריכים להם כל שנה, ועדות הערר והמוקד להגנת הפרט מוציאים את הנשמה ולא מאפשרים את זה

הרצל חגאג:  אנחנו רוצים שיהיה מישהו שיעקוב

הרצל חגאג:  אם אנחנו לא היינו משפחה חזקה שיושבת על המדינה, המקרה שלנו מזמן כבר היה מתבטל

הרצל חגאג:  זה אחד הדברים שחייבים להיות

הרצל חגאג:  יש היום עשרות מחבלים ישראלים ובני משפחותיהם שמשרד הביטחון עשה להם עיקולים, עיקל להם כספים מהרשות הפלסטינית

הרצל חגאג:  למה לא מתחילים איתם? יש את מאהר ואת כרים יונס שהשתחררו וראינו את החגיגות שהם חגגו פה

הרצל חגאג:  בעקבות מידע הפורום הקטן והמצ'וקמק שלנו שעובד בלי שום תקציב גילה שיש להם וילות, שיש להם כסף

הרצל חגאג:  מדינת ישראל עיקלה להם מאות אלפי שקלים רק לפני חודשיים

עמית הלוי:    כל העיקולים האלה של המטה ללוחמה בטרור זה על כספים שהם קיבלו מהרשות הפלסטינית

עמית הלוי:  מה שאנחנו מדברים עכשיו זה על גירוש ועל שלילת אזרחות

עמית הלוי:  החוק שאנחנו דנים בו היום זה רק על ראיות מ-15 בפברואר ואילך על כך שהם קיבלו את המימון מהרשות הפלסטינית

עמית הלוי:  הראיות האלו לא התקבלו

עמית הלוי:  הראיות שאתה מדבר עליהן הן עד ה-15 בפברואר והן רלוונטיות לעיקול כספי טרור, הן לא רלוונטיות לגירוש

עמית הלוי:  כל מה שלקחו לכרים יונס זה על כספים שהוא קיבל לפני ה-15 בפברואר

אופיר כץ: הוא גם אמר שאין לו בעיה שישללו לו את האזרחות

הרצל חגאג: כדי להרתיע את המחבל הבא החוק חייב להיות מופעל בצורה חדה ומהירה כמה שיותר

הרצל חגאג:  שלילת תעודת הזהות הישראלית ושלילת הזכויות בישראל הם הדברים שהכי מרתיעים אותם

הרצל חגאג:  לא ייתכן שיחוקקו חוקים ולא יישמו אותם

הרצל חגאג:  יש פה גורמים שמעדיפים את טובת המחבל על פני מניעת הפיגוע הבא, גורמים שכל הזמן מחפשים זכויות של מחבלים, רוצים לראות איך לעזור להם, איך לתת להם, איך להשאיר אותם פה

הרצל חגאג:  האימא והאח של המחבל שרצח את יוסי קירמה קיבלו תעודת זהות כחולה בעקבות פנייה של המוקד להגנת הפרט

הרצל חגאג:  איפה יש דבר כזה? באיזו מדינה יש דבר כזה?  הדברים האלה חייבים להיעצר

הרצל חגאג:  מישהו צריך לעקוב אחרי זה

הרצל חגאג:  צריך להקים גוף שיעקוב אחרי מה שקורה עם כל מחבל

הרצל חגאג:  היום המחבלים נעלמים במשרדים, כל משרד לא עושה את העבודה שלו

אופיר כץ: הרצל, תודה רבה לך

אופיר כץ:  תהילה אראל, רשות האוכלוסין וההגירה, בקשה

תהילה אראל: בעקבות החוק שעבר בפברואר שר הפנים שלח מכתב פנייה למספר משרדים רלוונטיים שבלעדיהם לא נוכל לקיים את החובה שמוטלת עלינו בחוק לגבי ביטול האזרחות

תהילה אראל:  אנחנו זקוקים למקרים, אנחנו זקוקים לשיתוף פעולה של מספר משרדים

תהילה אראל:  הוא שלח את הפנייה לשר הביטחון, לשר - -         

אופיר כץ: מתי?     

תהילה אראל: באפריל הוא שלח את הפנייה

אופיר כץ: באנייה המכתב נשלח? למה חודשיים לוקח לכתוב מכתב?     

תהילה אראל: אנחנו מוכנים ליישם את החוק, רק עדיין לא קיבלנו את המקרים

תהילה אראל:  פנינו לשר הביטחון, לשר לביטחון הפנים ולראש שירות הביטחון הכללי

תהילה אראל:  בפנייה מורה שר הפנים להקים צוות בין משרדי כדי ליישם את החוק, כשבראש הצוות הזה יעמוד נציג של רשות האוכלוסין וההגירה

אופיר כץ: אפשר להעביר את המכתב לוועדה?     

תהילה אראל: כן

עמית הלוי: 	התקבל אצלכם, ולא מאתמול, דיסק עם כל המקרים הרלוונטיים

עמית הלוי:  את לא מכירה את זה? מי מרכז אצלכם את הצוות?     

תהילה אראל: יהיה גורם מקצועי שירכז את זה

עמית הלוי: על פי החוק לא חייבים צוות

תהילה אראל: שר הפנים ביקש לרכז צוות כדי לטפל במקרים האלה

תהילה אראל:  ביקשנו שמות

עמית הלוי: מי הצוות?     

תהילה אראל: גם הפנייה מבקשת שמות

תהילה אראל:  לא קיבלנו שמות של נציגים

עמית הלוי: נציגים של מי?         

תהילה אראל: של שר הביטחון, של השר לביטחון פנים, של ראש רשות הביטחון הכללי ושל שירות בתי הסוהר

תומר רוזנר: אני מבין ממך שראש הצוות צריך להיות מרשות האוכלוסין

תהילה אראל: נכון

תומר רוזנר: מי מונה לראש הצוות?      

תהילה אראל: עד כמה שאני יודעת זה מנהלת הלשכה במזרח ירושלים

תומר רוזנר: יש כתב מינוי?     

תהילה אראל: אני יכולה לבדוק את זה

תהילה אראל:  אין לנו עדיין שמות של שאר הנציגים

תומר רוזנר: מכיוון שראש הצוות עוד לא מונה

תהילה אראל: אני לא יודעת אם הוא לא מונה, אני יכולה לבדוק את זה

אופיר כץ: לא קיבלתם מענה משום משרד, נכון?     

תהילה אראל: נכון

אופיר כץ: זאת אומרת, יכולנו לעשות את הדיון הזה בעוד שנתיים והייתם אומרים ששלחתם מכתב

עמית הלוי: יפה מאוד שהקמתם צוות, אבל הצוות הזה לא צריך לעכב אתכם ביישום החוק

עמית הלוי:  הפרוצדורה מאוד פשוטה בחוק

עמית הלוי:  כשאת אומרת "אני ערוכה לחוק", זה אומר שקיבלתם את הרשימה של כל האנשים מורשעי הטרור שרלוונטיים לחוק, כשמה שנדרש זה רק לקבל את המידע הרלוונטי משירות הביטחון או מגורמי הביטחון לגבי המימון מהרשות הפלסטינית כדי ששר הפנים יוכל להתחיל בהליך

עמית הלוי:  את לא צריכה צוות, את צריכה את רשימת האנשים שהורשעו על מעשה טרור ומקבלים מימון מהרשות הפלסטינית

עמית הלוי:  אל תחכי לאף אחד, אחרת יהיו לנו עוד פעם מקרים כמו של הלל יניב ויגל יניב

עמית הלוי:  יש מאות אנשים מורשעי טרור שהם אזרחי ישראל או תושבי מזרח ירושלים

לימור סון הר-מלך: נראה לי שהשאלה היא מי מקבל את התגמול

עמית הלוי: היא יכולה לומר "לא קיבלנו עדיין ממערכת הביטחון"

אליהו (אלי) רביבו: אני אשמח לקבל את ההתייחסות משאר נציגי המשרדים על כך שהפנייה הועברה אליהם

עמית הלוי: שירות בתי הסוהר העביר בהתחלה מסד נתונים לא מדויק,  אבל אחרי איזה שהוא ריענון הוא העביר רשימה של מאות מורשעי טרור, גם כאלה שנמצאים היום בכלא וגם כאלה ששוחררו

עמית הלוי:  מדובר על כמעט 500 אנשים ישראלים או תושבי מזרח ירושלים מורשעי טרור שהחוק רלוונטי לגביהם

עמית הלוי:  אולי אתם רוצים לעשות ועדה כדי לתת יותר לגיטימציה לתהליך, לדברים מהסוג הזה, אבל בסוף יש רשימה

עמית הלוי:  צריך להבין למה מערכת הביטחון לא מגבה את זה בנתונים הנדרשים

תהילה אראל: זה מה שחסר לנו

תהילה אראל:  זה המרכיב העיקרי בעקבות תיקון החוק שחסר לנו

לימור סון הר-מלך: ולכן הייתה בקשה שתהיה נציגות של השב"כ כדי שתקבלו את הנתון הזה

לימור סון הר-מלך:  תעבדו מול השב"כ

עמית הלוי: זה חיי אדם

עמית הלוי:  תהילה, אנשים נרצחים על זה

עמית הלוי:  תעשו תעדוף במשימות שלכם

עמית הלוי:  לא יכול להיות שב-15 באפריל קיבלת את הרשימה ולא שאלת ב-16 באפריל, ב-17 באפריל, ב-18 באפריל את המשרד לביטחון לאומי למה הוא לא שולח נציג

עמית הלוי:  אותו דבר לגבי השב"כ - יום יום צריכים לשאול

אליהו (אלי) רביבו: ולא לחכות שנזמן דיון

אופיר כץ: זימנו דיון ואני לא רואה פה את משרד הביטחון, מה שמראה כמה משרד הביטחון לא מתייחס ברצינות

שגית אפיק: השר האחראי על היישום לפי החוק הוא שר הפנים, לכן השאלה בסוף מונחת לפתחכם

שגית אפיק:  התחילה כאן הישיבה באמירות על הכנסת כמחוקקת, אבל הכנסת היא גם גורם מפקח

שגית אפיק:  מי שצריך לחזור ולתת את הדין וחשבון ביחס ליישום ולביצוע כדי שבאמת הכנסת תוכל לראות שהחוקים נעשים, מבוצעים בפועל, זה השר האחראי בפניה

שגית אפיק:  מאוד קשה לוועדה לפנות עכשיו לכל שר ולהתחיל לבדוק למה זה לא נעשה

שגית אפיק:  אני מבינה שאתם צריכים צוות כדי ליישם את הדברים, אבל בסוף התשובות צריכות להיות מרוכזות אצלכם

אליהו (אלי) רביבו: בפרט כשחבר הכנסת עמית הלוי עומד על כך שמקבץ נתונים רלוונטי הגיע

אליהו (אלי) רביבו:  מישהו צריך לענות על זה

שגית אפיק: 	תהילה, תחילתו של התהליך שקבוע בחוק הוא בפניות שהשר מתניע, כאשר גם זה למעשה לא התחיל

אליהו (אלי) רביבו: האם אפשר לדרוש התחייבות מוצהרת מנציגת רשות האוכלוסין על כך שלא הגיע דיסק עם מקבץ הנתונים הרלוונטי מהשב"ס?       

לימור סון הר-מלך: גם אם הרשימה הזאת מפורסמת, מוכרת וידועה - -     

אליהו (אלי) רביבו: הם לא מכירים אותה עדיין

תהילה אראל: זה לא מאפשר שום פעילות עד לקבלת מידע לגבי קבלת הכספים, ואת זה אנחנו צריכים

תהילה אראל:  זה לא נתון בידי שירות בתי הסוהר

לימור סון הר-מלך: הנקודה היא כרגע השב"כ

עמית הלוי: אי אפשר לבדוק עכשיו אם עבר דיסק או לא עבר דיסק

עמית הלוי:  שיבוא לכאן ראש רשות האוכלוסין, שיבוא מנכ"ל משרד הפנים

עמית הלוי:  המחוקק הטיל עליכם את האחריות, תתייחסו לזה ברצינות

לימור סון הר-מלך: תהילה, נראה לי שמה שיותר נכון עכשיו זה פשוט לא לוותר, כל הזמן לעקוב ולדרוש מהשב"כ, כי בסוף הרשימה הזאת היא באמת רשימה מצילת חיים

אופיר כץ: זה נראה כאילו מכתב שאם יום אחד יהיה דיון יהיה לי רק לנופף בו

אופיר כץ:  אין פה באמת רצון אמיתי ליישם את החוק

אופיר כץ:  האחריות היא של שר הפנים, הוא זה שצריך לחתום על שלילת אזרחות וגירוש

אופיר כץ:  לא רשמנו בחוק שאנחנו מקימים ועדה, צוות

אופיר כץ:  אפשר לעשות את זה בלי ועדה, פשוט לדרוש את הנתונים, לא לחכות חודשיים עד שכותבים מכתב ואחר כך עוד שלושה חודשים עד שמקבלים מענה

אופיר כץ:  זה לא רציני

אופיר כץ:  לא לזה אנחנו מתכוונים, לא בשביל זה אנחנו יושבים פה ומחוקקים ועושים את הפיקוח

אופיר כץ:  אני אפנה במכתב, ואני אחתים עליו את חברי הכנסת, על כך שלא מקובלת עלינו ההתנהלות של המשרד, שלא מקובל עלינו היחס ליישום של החוק הזה ואנחנו דורשים ממנו ומאנשי משרדו לפעול ליישום החוק, לא רק לשלוח מכתב כדי לצאת ידי חובה

תומר רוזנר: בחוק המתקן, שהוא חוק הכניסה לישראל, חוק האזרחות, במצב שבו רוצים לשלול אזרחות או תושבות של אזרח או תושב ישראלי חסר אזרחות אחרת, שר הפנים צריך לקבוע מעמד חלופי אחר שיינתן לו במסגרת האפשרויות שקיימות

תומר רוזנר:  הנושא הזה נדון בבג"ץ לגבי חוק האזרחות ובג"ץ החליט שהחוק הוא חוקתי

תומר רוזנר:  לאחר שבית המשפט החליט ששר הפנים יקבע את המעמד החלופי ושר הפנים לא עשה את זה, אמר בית המשפט: כיוון שאין מעמד חלופי אחר שאפשר לתת לאותו אזרח, הדבר היחיד שיש לי במסגרת החוק זה לתת לו תושב קבע

תומר רוזנר:  הפסיקה הזאת מאוד מקשה על יישום חוק הכניסה לישראל, על המסלול של שלילת תושבות, וזה ללא קשר לקבלת כספים, לכן יש חשיבות רבה בקביעת המעמד החלופי על ידי שר הפנים לגבי מי שנשללת אזרחותו או תושבותו

תומר רוזנר:  גם הממשלה הזאת החליטה, למיטב ידיעתי, להקצות זמן מאוד קצר לשר הפנים לקבוע את המעמד החלופי הזה

תומר רוזנר:  למיטב ידיעתנו, ואני מציע שנשמע את משרדי הפנים והמשפטים בעניין הזה, הדבר הזה לא נעשה, מה שמאוד יקשה על יישום החוק, בטח בנושא של הכניסה לישראל

תומר רוזנר:  צריך לקחת בחשבון שיש איזה שהוא מכשול ביישום החוק שתלוי בשר הפנים

תהילה אראל: 	מתנהלים דיונים עם משרד המשפטים בנוגע לקביעת מעמד קבע שונה ממעמד קבע רגיל

עמית הלוי: איפה זה עומד עכשיו? בהחלטת הממשלה אחרי הפיגוע ביום שישי הוחלט על זה

עמית הלוי:  עמדתי היא שאדם שרצח צריך להיות תושב ארעי, צריך להיות נע ונד, לא צריך לתת לו שום קביעות

עמית הלוי:  בהתחשב במסגרת הפסיקה הנוכחית, איפה זה עומד? למה זה לא מתקדם? מה צריך כדי שזה יתקדם?      

תהילה אראל: יש הצעה של נוסח שנמצאת בדיונים עם משרד המשפטים

עמית הלוי: מה הדד ליין של זה? מה לוח הזמנים של זה?     

נדב גולני: רשות האוכלוסין, כפי שהיא ציינה כאן, ניסחה איזו שהיא טיוטה של תזכיר בעניין המעמד החלופי, בעניין המעמד שיינתן למי שנשללה אזרחותו או תושבות הקבע שלו ואין לו מעמד במדינה אחרת

נדב גולני:  הטיוטה הזאת הועברה אלינו והתקיימו עליה מספר דיונים בראשות המשנה ליועצת המשפטית לממשלה ד"ר גיל  לימון

נדב גולני:  במהלך הדיונים האלה ניתנו הערות לרשות האוכלוסין

נדב גולני:  כרגע מתקיימת עבודת מטה כדי לקיים את זה

נדב גולני:  כפי שהיועצת המשפטית של הכנסת ציינה, כל הנושא של יישום החוק, של הגשת תזכיר החוק הוא באחריות רשות האוכלוסין וההגירה ואנחנו רק מסייעים בהיבטים האלה

עמית הלוי: מתי העברתם הערות?      

נדב גולני: במהלך הדיונים ניתנו הערות

עמית הלוי: את החלק שלכם סיימתם? העברתם למשרד הפנים את כל ההערות שלכם?      

נדב גולני: עבודת המטה לא הסתיימה

עמית הלוי: צריך לוח זמנים

שגית אפיק: פסק הדין הוא מלפני שנתיים, נכון?          

נדב גולני: הוא מיולי 2022

שגית אפיק: בית המשפט המתין שתעשו את זה

נדב גולני: משרד המשפטים לא אחראי על קידום תזכיר החוק

נדב גולני:  האחריות על העניין הזה היא של שר הפנים, כאשר אנחנו רק מסייעים בהיבטים משפטיים

נדב גולני:  בעניין הזה התקיים דיון אצלנו, ניתנו הערות

עמית הלוי: בוא נקבע לוח זמנים

עמית הלוי:  כמה אתה צריך?      

נדב גולני: אני לא יכול במסגרת הדיון הזה לקבוע לוחות זמנים, זאת עבודת מטה שמספר משרדי ממשלה מעורבים

נדב גולני:  מושקעת עבודה מאוד רצינית כדי לקדם את הנושא כמה שיותר מהר

שגית אפיק: מדובר בתיקון תקנות

שגית אפיק:  לא חייב להיות תיקון חוק, נכון?     

נדב גולני: זה מצריך תיקון חקיקה

נדב גולני:  פסק הדין בעניין שלילת האזרחות קבע שנדרש לתת רישיון לישיבת קבע או רישיון קבוע אחר, ככל שייקבע בעתיד בחקיקה, לכן הדבר הזה מצריך תיקון חקיקה

שגית אפיק: זאת החלטה שלכם

שגית אפיק:  לא נאמר לכם איך לעשות את זה, רק אנחנו מבקשים זמנים שיתכתבו עם המציאות

נדב גולני: זאת עבודה משותפת שנעשית על ידי מספר משרדי הממשלה

שגית אפיק: 	נעשו תיקוני חקיקה רבים במהלך הכנת הצעת החוק הזאת על מנת לאפשר יישום מהיר שלו

שגית אפיק:  יש ציפייה שזה לא ימוסמס על ידי הקמת צוות עם נציגים שעדיין לא נתנו את שמותיהם

שגית אפיק:  כדאי לפנות לשר הפנים, לשאול האם באמת הצוות זה גורם הכרחי כאן

עמית הלוי: צריך לבקש לוח זמנים מסודר משר הפנים, צריך לשאול איזה משרדים עוד מעורבים

תומר רוזנר: 	הנושא של המעמד החלופי הוא לא חדש

תומר רוזנר:  בית המשפט חיכה שלוש שנים עם פסק הדין כדי שיתקבל המעמד החלופי

תומר רוזנר:  קביעת המעמד החלופי נמצאת על המדוכה למעלה משלוש שנים, זה די והותר כדי לקבל החלטות

אופיר כץ: כיו"ר הקואליציה אני נתון ללחצים מצד שרים ומשרדים לקדם דברים דחופים ולשים אותם על סדר היום של המליאה

אופיר כץ:  אתם יכולים לעדכן את שר הביטחון ואת שר הפנים שהדברים שלהם עכשיו ייקחו זמן כי אני אתן עדיפות למשרדים אחרים שמתייחסים קצת יותר ברצינות לחברי הכנסת

עמית הלוי: אולי תקבע דיון לעוד שבועיים עם מנכ"ל רשות האוכלוסין

אופיר כץ: אני לא קובע דיון

אופיר כץ:  עד שאני לא מקבל תשובות, הדברים של משרד הביטחון ומשרד הפנים לא יעלו למליאת הכנסת ולא יקודמו בוועדות

אור יששכר: הסיפור של המעמד הארעי או המעמד החלופי זה לא מה שהחוק מדבר עליו

שגית אפיק: זה עניין אחר שביקשנו להסב את תשומת לב המשרד

אור יששכר:  התיקון לסעיף 11 בחוק האזרחות מדבר בדיוק על זה, על העובדה שלא צריך לתת להם מעמד חלופי אלא לגרש אותם לשטחי הרשות

אור יששכר:  בדיוק בחדר הזה היו את הדיונים מול הנציגים שאמרו: אנחנו מחויבים על פי חוק לתת להם מעמד חלופי

אור יששכר:  המטרה של החוק היא לא לתת מעמד חלופי של תושבות בישראל למי שאתה שולל ממנו את האזרחות

אור יששכר:  הם לא אמורים לקבל מעמד תושב, הם אמורים להיות משוללי תושבות ואזרחות ולהיות מגורשים לשטחי הרשות

עמית הלוי:   לאלה שיש להם מימון לא יידרש מעמד של תושב קבע, הם יגורשו

אור יששכר: יש 1,000 מחבלים בבתי הכלא בפיקוח שב"ס

אור יששכר:  700 מתוכם הם פלסטינים ממזרח ירושלים בעלי תושבות ישראלית, 300 בעלי אזרחות ישראל, וזה בנוסף לאותם אנשים כמו כרים ומאהר יונס שהם אזרחים ישראלים ששוחררו לביתם

תומר רוזנר:  המעמד החלופי רלוונטי לנושא האזרחות ולנושא התושבות

תומר רוזנר:  אתם עובדים על שני המקרים?      

עמית הלוי: בגלל הזכויות

תהילה אראל: כן

שגית אפיק: אותה עבודה גם לגבי שלילת אזרחות וגם לגבי שלילת תושבות, ואתה מבקש מהם גם לגבי זה לוחות זמנים ותשובות

אופיר כץ: עצוב שכך משרדי הממשלה והשרים מתייחסים לנושא הזה

אופיר כץ:  אני סוגר את הישיבה